《游清凉寺》
宋代·吴可

延步石城坞，迢迢去兴长。
野田耕晚雪，寒树倚斜阳。
载酒追狂客，论才得漫郎。
无因遂高蹈，时复借山房。

作者简介：建康人，字思道。原名默。徽宗大观三年进士。尝以诗谒苏轼、刘安世，得二人称勉。为蔡绦所用，又出入梁师成之门。累官至团练使。宣和末避战乱辞官，责授武节大夫致仕。有诗名，兼长于词。主张学诗当以杜甫为体，以苏轼、黄庭坚为用。有《藏海居士集》、《藏海诗话》。